11
Tabe ma han buseet na'ko kau, nai' Paulus, ma au partein nai' Silas ma nai' Timotius.
Surat re' ia, hai msoun ee neu ki arki too srani abit kota Tesalonika. Hi re' naan, es ampiir he mituin Uisneno, hit Ama', ma mituin Yesus Kristus, hit Usi'.a
2
Hai mtoit he Sin nakrira' Sin nekak arekot neu ki, maut he hi mmoni mbi mamut ma ao-mina'.
3
Aok-bian arki! Hit ro he ttoit makasi piut-piut teu Uisneno, natuin hi rais pirsait naan ma'tani' piut meu Ne, ma hi rais maneek taan amsa' ma'tani' piut.
4
Es nana te, hai mitoon meu Uisneno In jemaa't ein ambi mee-mee anmatoom nok ki. Hai mitonam mmak, maski biak ein anteer-hae ki ma nha'mui' ki, mes hi maran ma mtahan ambi hi pirsait naan.
5
Rasin re' ia nakriir ok am nak, Uisneno of nafeek hi raas je te, natai. Natuin ha'mu'it re' hi misaah ee oras ia, neik ki mtaam meu Uisneno In nonot-asar. In re' naan, hi Usif.
6
Kais mimtau, natuin Uisneno naan, atai rasi. Mkius! In of anbaras neu tuaf-tuaf re' anha'mui' ki.
7
In imsa' of nait nain ha'mui't ein re' hi misaah sin naan. In imsa' anmoe' on naan neu kai.
Rasin re' ia ok-oke' of anjarin oras Usif Yesus ansaun neem, nok In ameup ma'tain ein na'ko neno-tunan.
8
Sin of ansaun neman nbin ai pin ko'u. In nbaras sin arsin re' ka nromin fa he nahiin Uisneno, ma re' ka nromin fa he natuin Usif Yesus In Rais Reko.
9
In nfee hukun maineun-besi re' nabar-baar neu sin ar-arsin, tar antea sin nre'un konon. In nriu' napoitan sin na'ko In human ma In matan, he sin ka nnaben antein fa In kuasan amasat naan.b
10
Mes oras In amneman naan, are' apirsait ein nasaeb ma na'rat-ratan In kanan, ma nhormaat Ee. Hi msa' of ambi apirsait ein sin atnaan kein, natuin hi msa' amtoup Rais Reko, re' neng goes ii hai mitoon ki je naan.
11
Es nana te, hai m'onen fai-manas ma mteek ki mbi hai onen, maut he Uisneno nkius ki nak, hi ro he mjair In nonot-asar. Hai msa' mtoit he In nfee In kuasan neu ki, he hi bisa mmoe' are' rais reko mituin saa' re' hi mifeek he mmo'e, ma mituin saa' re' hi mpirsai.
12
Karu hi mmoin nok ranan re' nana te, of biak ein nait na'ratan Usif Yesus In kanan. Ma hi msa' of mipein bo'is ma mnaikas, natuin hi mituin Ee. Rasin re' ia ok-oke' of anjair, natuin hit Ama' Uisneno, ma hit Usi' Yesus Kristus, Sin neek rekon.
21
Aok-bian arki! Hai he mitoon ki rasi anmatoom nok hit Usi', Yesus Kristus, In oras re' he nkoe Non anfain neem, ma rasi re' hit ar-arki tabua tok Ne.a
2
Kais mana fa te, es neem napoi ki te, hi mroim mituin aah. Hi of amtaka'nana' karu hi mneen biak ein nak, Usi' nkoe Non nfain nema nrair. Maski sin na'uab ein nak, sin napein hanaf na'ko Uisneno In Asmanan, ai' sin nnenan na'ko biak ein, ai' sin napenin surat na'ko kai, kais ampirsai sin. Natuin rasin nana, poi ok-oke'!
3
Kais amkonan biak ein he namonob ki. Fin of anmui' naan tua maufinu es, neem nahuun, rari te na' Usif Yesus nkoe Non anfain neem. Tua maufinu ia, of anraban ma'tani' neu Uisneno, tar antea too mfaun ein natuin ee ma nraban Uisneno msa'. Tuaf re' ia, in maufiun ni ma'tain besi! Es nana te batuur ni, in ro he ntaam neu ai marara' abar-barat.
4
In na'naeb in tuan ee, na'raat anneis na'ko are' kanan pah-tuaf, ma nraban nain are' kanan uis-fuat re' mansian ii na'ruri' ma na'bees neu sin. Ma in imsa' ntaam neu Uisneno In Uim Onen Uuf, rarit in paas in a'baas ne mnak, “Au re ia, Uisneno, kau!”b
5
Hi mimnau, ai' kah? Neng goes ii, au utoon ain ki anmatoom nok re' tuaf naan, oras au fe' ubua ok ki. Batuur!
6
Oras ia, tua maufinu naan ka ntea in orsa fa fe' he nakrira in tuan, natuin anmui' tuaf antaah ne. Ma hi msa' mihiin mak, saa' na es re' antaah ne ji.
7
Oras ia, abroet re' he ntao taisiub gui, nmepu mninu'-mninu', natuin anmui' tuaf antaah ne. Mes anmui' oras he tuaf re' ntaah ne naan, of nafetin.
8
Rarit tua abroet naan, npoi neem ma ntao in meup ne maat-maat. Mes nateef nok Usif Yesus In oras amasat re' nkoe Non anfain neem, In na'uab hana' mese' te, tuaf naan nre'u nkoon.c
9
Mes oras Usif Yesus ka nkoe Non anfain neem fa fe' te, niut reu'f ein sin a'nak ko' goe, nfee kuasa ma'tani' neu tua maufinu naan, he in bisa nmoe' rais sanmakat huma'-huma', tar antea mansian ii natenab am nak, tuaf naan oni' npaek Uisneno In kuasan.d
10
Nok ranan naan, tuaf naan napoi ma nputa-kriu naan kuun too mfaun ein. Sin re' naan, of es re' Uisneno na'bata' sin na'ko In tuan. Maski In nfei ranan he nsoi naan kuun sin, mes sin ntitar ma napasib In sarit naan, ma ka nromin fa he npirsain rais amneot.
11
Etun Uisneno npooh naneuk sin neek ein na'ko rais amneot, maut he sin npirsain neu rais puta-kriu ngguin.
12
Nok ranan naan, Uisneno nfee hukun ma'fena' neu tuaf ein naan, natuin sin ka npirsain fa neu rais amneot. Fin sin nroim nanesib moe' amre'ut.
13
Aok-bian arki! Hai mtoit makasi piut meu Uisneno, natuin In neek ki. Natuin oras In fe' ka nmoe' fa pah-pinan ia te, In nafeek anrair he nsoi naan ki. Rarit In nfee In Asmanan he nakninu' ki, natuin hi mpirsai rais amneot.
14
Oras hai mitoon Rais Reko meu ki, Uisneno npaek Rais Reko naan he no'en ki, maut he hi mnaben mihiin hit Usif Yesus Kristus In hormaat.
15
Aok-bian arki! Hi ro he mtahan piut, mpooh ma mnaa' miher-heran saa'-saa' re' hai mitoon ki sin. Mimnau msa', saa'-saa' re' hai mtui sin et surat.
16-17
Hai m'onen piut meu Uisneno, hit Ama', ma Yesus Kristus, hit Usi'. Hai mtoit he Sin nha'tain ki, maut he hi bisa mmoe' are' kanan rais reko. Hai mtoit on naan, natuin hai mihiin mak, Uisneno anneek niis kit ok-oke'. Natuin In neek Ne reko, es nana te, In ka nasnaas niit fa fe' na'ko mepu re' he nha'tain kit. Nok ranan naan, hit bisa tafnekan teu Ne piut-piut.
31
Aok-bian arki! Kais amnikan kai mbi hi onen totis sin. Am'onen, he reko te, Uisneno In Rais Reko nanaob on rabaah neu kuan-kuan ma pah-pah, tar antea tuaf bian anbi mee-mee anhormaat Rais Reko naan, on re' oras hi mtoup Goe.
2
Am'onen amsa', he reko te, hit tsoi taan ok na'ko ataisiub sein, ma na'ko amaufinu bian amsa', fin mansian pah-pinan ia, bian ka npirsain fa Rais Reko naan.
3
Mes Uisneno nnaa' In hanan. In bisa nha'tain ki, ma njari 'pesit neu ki he nafetin ki na'ko amre'ut.
4
Ma hai neek mein natea, nak Usif Yesus nmoe' ki natuin saa' re' hai mitoon amrair sin neu ki, ma hai mbatuur ne mmak, hi of ammoe' mituin on naan.
5
Hai mifnekan meu Usif Yesus, he In es re' na'naak ma nnaa' ki, he reko te hi mihiin batuur-batuur mak, Uisneno anneek ki. Ma hi mihiin imsa', mak, hi mtahan ambi susat-ha'mu'it, on re' Kristus, unu' te In naran anbi susat ma ma'ne'at.
6
Aok-bian arki! Au utoon ain ki 'paek Usif Yesus Kristus In kanan. Hi kais amkua'noon mok apehet re' neno-neno te, in nnao ma ntoe neu-mneem rum-ruum aah. Fin sin ka natuin fa hit i'tope' re' hit tmeup ma'tan-tani'.
7
Hi arki mihiin mak, hi ro he mait i'tope' na'ko hai 'monim neno naan, oras hai mitua mok ki. Hi miit kiim. Hai ka mporin miit fa oras njair ruum am parsuum.
8
Hai mmeup ma'tani' fai-manas, he hai kais misusab ki. Hai msa' ka mtoup fa bukae rum-ruum aah.
9
Hai re' ia, Uisneno In ameupt ein. Onaim, hai mmui' hak he mtoit saa'-saa' na'ko ki. Mes hai ka mpaek fa hak naan. Hai re' ia, mjari 'tope' arekot neu ki.
10
Neng goes ii, hai mitoon ki rasi tfeka' es, nak, “Sekau ka nmeup fa te, kais naah.”
11
Hai mipein hanaf nak, anmui' tuaf na'ko ki re' suma nnao ntoe nateef-teef, ma ka nroim fa he nmeup. Sin suma ntaisibun ma nseit-seit nok neu biak ein sin urusan.
12
Tuaf-tuaf on re' naan, hai mimnaub sin mpaek Usif Yesus Kristus In kanan, he sin nasnasab sin moe' tein naan. Reko nneis, sin nmurai nmepun, he namin amnahat npaek kuuk sin nenuk ma maskeet.
13
Aok-bian arki! Hi kais misnasab meup reek gui, joo!
14
Hi mtanar mirek-reko' tuaf-tuaf re' ka nroim natuin fa saa'-saa' re' hai mtui mitoon ki sin ambi surat re' ia. Kais maen mituin sin, maut he sin namaeb ok.
15
Mes, hi kaisa' maan sin on re' hi musun. Mo'en sin ma mikain sin rek-reko, nahuum on re' hi aok-bian sin kuum.
16
Uisneno naan, Usif re' neik Rais Mamut ma Ao-mina'. Au 'toit he In nfee ki In rais mamut nana nbi saa'-saa' aah. Au ufnekan am ak, Uisneno nok ki piut-piut.
17
Uab amuint ein re' ia, au 'tui sin eik au 'niim ki kuuk, maut he hi mihiin mak, surat re' ia batuur-batuur na'ko kau. Surat bian sin imsa', au 'tui sin on naan.*
18
Au 'toit he hit Usi' Yesus Kristus In neek arekot naan nabua nok ki ar-arki.
Surat re' ia, antuu' ma naheu' bon, on naan, tua.
Au, nai' Paulus kau, tua